b"\n_START_ARTICLE_\nSkjold (sagnkonge)\n_START_PARAGRAPH_\nSkjold (norr\xc3\xb8nt Skj\xc3\xb6ldr; latin Skioldus) er en dansk sagnkonge fra forhistorisk tid og er i norr\xc3\xb8n mytologi en av Odins s\xc3\xb8nner med Rind. Skjold giftet seg med Gjevjon og ble konge av Danmark. Han regnes som stamfar til den danske \xc3\xa6tten skjoldungene.\n_START_SECTION_\nGuddommelig opphav\n_START_PARAGRAPH_\nI hvilken grad Skjold er historisk er uvisst ettersom de legender som er etterlatt er usammenhengende og motstridende. Hans betydning er som opphavsperson, den f\xc3\xb8rste i en senere rekke av konger. I b\xc3\xa5de Skjoldungesaga og Snorre Sturlasons Ynglingesagaen blir han en del av forfatternes religionsforklaring, euhemerisme. Det vil si at det hevdes at gudene var opprinnelig mennesker som f\xc3\xb8rst etter at de d\xc3\xb8de ble opph\xc3\xb8yd til guder og gjenstand for gudsdyrkelse. Snorre forteller at Odin kom fra Asia og erobret nordlige Europa. Han ga Sverige til sin s\xc3\xb8nn Yngve og Danmark til sin s\xc3\xb8nn Skjold. Etter dette har kongene i Sverige blitt kalt for ynglinger og de danske kongene for skjoldunger. I det f\xc3\xb8rkristne samfunnet var det av betydning \xc3\xa5 kunne f\xc3\xb8re sin slekt tilbake til et guddommelig opphav og s\xc3\xa5ledes rettferdiggj\xc3\xb8re sitt krav p\xc3\xa5 \xc3\xa5 styre som konge. I kristen tid ble slike konstruerte kongsslekter av mindre betydning da kongene ble salvet og gitt retten til \xc3\xa5 herske p\xc3\xa5 vegne av den kristne Gud. Kirken og monarkene gikk inn i en hellig allianse.\n_START_SECTION_\nKildene\n_START_PARAGRAPH_\nSom sagnkonge blander fortellingene om Skjold sagaer, myter og legender fra norr\xc3\xb8n mytologi med tidlige elementer fra dansk kongerekke. If\xc3\xb8lge Skjoldungesaga var Skjold s\xc3\xb8nn av Odin og Rind. Som konge av Sj\xc3\xa6lland og stamfar til dronningen til kong Dan den storl\xc3\xa5tne (den andre konge som het Dan), som ble den f\xc3\xb8rste konge over hele Danmark. Skjold regjerte sitt rike fra kongsborgen p\xc3\xa5 Lejre som antagelig l\xc3\xa5 i n\xc3\xa6rheten av det landsbyomr\xc3\xa5de som i dag kalles for Gammel Lejre. Lejre ble det kongssete for de forhistoriske konger som etterfulgte Skjold. Den tolvte, i noen kilder den fjortende, kongen som etterfulgte Skjold av hele Danmark var Rolf Krake. Om Skjold var den f\xc3\xb8rste har Rolf Krake neppe bygd Lejre opp fra grunnen, slik kr\xc3\xb8niken forteller, men kun forskj\xc3\xb8nnet, utvidet eller muligens gjenoppbygget stedet._NEWLINE_I innledningen til Den yngre Edda neves han som far til Fridleiv og at Odin satte Skjold til styre over Reidgotaland. Han nevnes ogs\xc3\xa5 i innledningen til Grottesangen, i Skaldskaparm\xc3\xa5l, og i Ynglingesagaen som forteller at han var gift med \xc3\xa5synja Gjevjon (som ogs\xc3\xa5 knyttes til en opphavsfortelling om Sj\xc3\xa6lland som hun pl\xc3\xb8yde opp med fire okser som var hennes egne s\xc3\xb8nner) og at de f\xc3\xb8rst bodde ved Lejre og deretter ved L\xc3\xa5gen (M\xc3\xa4laren)._NEWLINE_Skjold nevnes ogs\xc3\xa5 i kr\xc3\xb8niker som Chronicon Lethrense, eller Lejrekr\xc3\xb8niken som den ogs\xc3\xa5 kalles; i Arngr\xc3\xadmur J\xc3\xb3nssons latinske sammendrag av den tapte Skjoldungesaga, og i Saxo Grammaticus' Gesta Danorum. Under navnet Scyld opptrer han ogs\xc3\xa5 i den angelsaksiske diktet Beowulf.\n_START_SECTION_\nSagnkongen Skjold\n_START_PARAGRAPH_\nDe nevnte tekstene har sv\xc3\xa6rt lite til felles, men basismyten om Skjold er som f\xc3\xb8lgende: F\xc3\xb8r Skjold var Dan konge, og det er etter ham danene (danskene) er oppkalt etter. Som barn kom Skjold seilende over havet alene i et skip. Det var ikke noen styrmann og ikke noe mannskap. Skipet gikk p\xc3\xa5 grunn og danene fant det lille barnet alene p\xc3\xa5 dekket, liggende p\xc3\xa5 et skjold, og rundt ham var det stablet opp v\xc3\xa5pen og rikdom. De bar ham i land og f\xc3\xb8rte ham til tinget hvor de utropte ham til konge. Da han vokste opp ble han en mektig fyrste og etter hans d\xc3\xb8d ble b\xc3\xa5ret ned til havet, lagt i skip, stablet opp v\xc3\xa5pen og rikdommer rundt ham og lot skipet drive til havs."